**Gérard Larrousse** (s. 23. toukokuuta 1940 Lyon, Ranska) on entinen ranskalainen kilpa-autoilija ja Formula 1 -kuljettaja.

Kilpa-uran alku ja urheiluautot
-------------------------------

Larroussen kilpa-autoilijan ura alkoi 21-vuotiaana rallin parissa (hän oli aikaisemmin opiskellut liiketaloutta) ja vuonna 1966 siirtyi ammattilaissarjoihin. Jo seuraavana vuonna hän ajoi ensimmäisen Le Mansin 24 tunnin ajonsa yhdessä Patrick Depaillerin kanssa, mutta kilpailu päättyi Renault Alpine A210 -auton tekniseen vikaan. Larrousse otti ajoista ensimmäisen voiton vuonna 1969, kun hän ja hänen tallikaverinsa Hans Herrmann ajoivat luokkavoiton Porschella (he olivat myös lähellä ottaa kiinni Ford GT40 -autolla kokonaisvoittoon ajaneet Jacky Ickxin ja Jackie Oliverin). 1960-luvun lopussa ja 1970-luvun alussa Larrousse voitti urheiluautojen Tour de France -kilpailun kahdesti (ensimmäinen voitto tuli Porschen autolla ja toinen Simca-Matralla. Vuonna 1971 Larrousse voitti Sebringin 12 tunnin ajon yhdessä Vic Elfordin kanssa, ja Le Mansin 24 tunnin ajon hän voitti Henri Pescarolon kanssa vuosina 1972 ja 1973.

Formula 1 ja paluu alempiin kilpasarjoihin
------------------------------------------

Larroussa osallistui kahteen F1-osakilpailuun kaudella 1974 Brabham-autolla. Hän pääsi starttaamaan yhteen kilpailuun mutta joutui keskeyttämään. Heikon menestyksen myötä hän palasi takaisin ajamaan urheiluautoja sekä Formula 2 -sarjaa, joissa hänen tallikaverinaan toimi Jean-Pierre Jabouille. Urheiluautoissa Larrousse ajoi kaksitoista kertaa voittoon (viimeisin voitto Mugellossa vuonna 1975) ja F2-sarjassa hänen ainoa voittonsa tuli samana vuonna debyyttikilpailusta Hockenheimringillä, mutta loppukautta varjostivat moottorin luotettavuusongelmat.

Tallipäällikkö
--------------

Aktiivikuljettajauransa jälkeen Larrousse toimi Renault-tallin tallipäällikkönä vuoteen 1984 saakka, työskenteli hetken aikaa Ligierillä ja perusti oman Larrousse-tallin Didier Calmelsin kanssa vuonna 1987 (talli käytti alkuaikoina Lolan ja Venturin valmistamia autoja 1980-luvulla ja 1990-luvun alussa, kunnes valmisti omat autonsa kausilla 1993 ja 1994). Calmels pidätettiin varkaudesta vuonna 1989 ja talli lopetti toimintansa vuonna 1994.

### Formula 1 -tulokset

| Vuosi | Talli | Valmistaja | Moottori | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | Sijoitus | Pisteet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1974 | Scuderia Finotto | Brabham BT42 | Ford Cosworth DFV V8 | ARG | BRA | RSA | ESP | BELKesk. | MON | SWE | NED | FRADNQ | GBR | GER | AUT | ITA | CAN | USA | - | 0 |

Lähteet
-------

1. 1 2  Lyon Municipal Archives (BnF FRBNF12185193)View and modify data on Wikidata. Tieto on haettu Wikidatasta.
2. 1 2 3 4  Gérard Larrousse *ESPN F1*. Viitattu 14.7.2014. (englanniksi)
3. 1 2 3 4  Gérard Larrousse *Drivers*. ChicaneF1.com. Viitattu 10.9.2018. (englanniksi)
4. 1 2 3 4 5 6 7 8 9 10 11 12  Gerard Larrousse *Biography*. Motorsport Magazine. Viitattu 10.9.2018. (englanniksi)
5. ↑  1967 24 Hours of Le Mans Results and Competitors *35èmes Grand Prix d´Endurance les 24 Heures du Mans 1967*. Experience Le Mans. Viitattu 10.9.2018. (englanniksi)
6. ↑  1969 24 Hours of Le Mans Results and Competitors *37èmes Grand Prix d´Endurance les 24 Heures du Mans 1969*. Experience Le Mans. Viitattu 10.9.2018. (englanniksi)
7. ↑  Foster, Barry: New class heads into Hall of Fame *News-Sun*.  12.3.2014. Viitattu 14.7.2014. (englanniksi)
8. ↑  Hergault, Julien: Pescarolo-Larrousse : souvenirs, souvenirs *24h-lemans.com*.  9.6.2012. Viitattu 14.7.2014. (ranskaksi)
9. ↑  1974 Belgian Grand Prix - RACE RESULT *Results - Archive 1950-2017*. Formula 1.com. Viitattu 10.9.2018. (englanniksi)
10. ↑  DRIVERS: GERARD LARROUSSE *GrandPrix.com*. Viitattu 14.7.2014. (englanniksi)
11. ↑  Larrousse (Team) *Teams*. ChicaneF1.com. Viitattu 10.9.2018. (englanniksi)
12. ↑  Straw, Edd: Analysis: Lola's history in Formula 1 *F1 News*.  22.4.2009. Autosport.com. Viitattu 11.9.2018. (englanniksi)